Olifante vertrap Noorde-plase - Omgewing - Republikein
Monday, September 28th, 17:12:57
Reeds 21 olifantbesoeke vanjaar
11 August 2020 | Omgewing
Elvira Hattingh - Twee troppe olifante het sedert Donderdag en oor die afgelope naweek verwoesting op plase teen die veterinêre kordonheining in die Noordooste gesaai, met een plaas wat reeds die 21ste keer vanjaar deur die olifante besoek is.
Mnr. Riaan White van die plaas Uitsig sê hy het pas tevergeefs N$97 000 aan 'n elektriese heining spandeer om die olifante te probeer uithou.
Dit volg na die olifante sy plaas in 2019 altesaam 69 keer besoek het en skade van N$384 000 aangerig het.
"Ek het gister vir my vrou gesê ek dink ons moet maar liewer alles verkoop en al die waterpunte tot niet maak. Dalk moet ons net begin hout maak op die plaas," het hy moedeloos gister aan Republikein gesê.
Hy sê sy plaaswerkers raak ook moedeloos om herhaaldelik dieselfde heinings te moet regmaak. "Soos wat jy regmaak, kom breek hulle dit weer, 'n mens kom net nie voor bly nie.
"Jy werk dag in en dag uit oor die olifante, soms gaan sit ons in die nag by ons heinings om hulle te probeer verjaag as satellietdata wys hulle is naby."
White sê die olifante is gereelde besoekers aan veral sewe plase in die omgewing. Die keer het die twee troppe van altesaam tussen 70 en 80 olifante die plase Uitsig, Mooibome, Tranedal, Driemaal en Mylpaal besoek nadat hulle die veterinêre kordonheining oorgesteek het. Hulle het klaarblyklik in kleiner groepe opgedeel terwyl hulle die plase besoek het.
White sê dit blyk die olifante kom water op kommersiële plase soek, nadat hulle reeds die meeste waterpunte verder noord op die agentskap vir n ywerheidsontwikkeling in Namibië (Nida) se plase verwoes het.
Hy sê een van sy buurmanne het die afgelope jaar reeds alle pogings laat vaar om heinings of krippe te herstel.
Mnr. Peet Jacobsz wat op die plaas Tranedal boer, sê hy is net so moedeloos nadat die olifante sedert Donderdag twee van sy veeposte en 'n plaasdam verwoes het, wat beteken 'n klomp van sy beeste staan nou sonder water.
"Boonop het hulle hekke en heinings vernietig so ver soos hulle gekom het," het Jacobsz gesê.
Gisteroggend het hy gesê dit blyk dat die olifante weer sy plaas verlaat het nadat groot skade aangerig is.
Die Lewendehaweprodusente-organisasie (LPO) se voorsitter, mnr. Thinus Pretorius, sê veeprodusente se probleme met olifante in dié en talle ander dele van die land is 'n stokou probleem.
Hy sê die regering het intussen 'n kontrak met 'n private onderneming, onder leiding van dr. Malan Lindeque, aangegaan om 'n bestuursplan vir die olifante in Namibië saam te stel, waaraan daar tans aktief gewerk word.
"Die ministerie van die omgewing, bosbou en toerisme kom nie hul verantwoordelikheid na om die konflik tussen mense en wilde diere te bestuur nie.
"Papierwerk help niks as dit wat daarop staan, nie in praktyk toegepas word nie. Dit is waar die probleem lê en ons is gefrustreerd, om dit lig te stel," het Pretorius gesê.
"Toepassing is 'n riller, dit help nié om 'n beleid te skryf of nog 'n papier van maanskyn en rose op te stel nie. Die probleem lê by die amptenare wat die werk moet uitvoer.
"'n Kommersiële boer kan nie saam met 'n olifant boer nie, ook nie met 'n hiëna of 'n trop sebras wat onbeperk sy eiendom betree en sy weiding verwoes nie," het Pretorius gesê.
Hy sê die noordooste se olifantprobleme is telkemale reeds met die ministeries van staatsondernemings, handel en nywerheid, asook die omgewing en toerisme opgeneem.
Hy het gesê probleme met olifante is ook besig om by Outjo, Kamanjab, Korixas, Kalkveld en Omaruru handuit te ruk, terwyl sommiges ook ernstige probleme met hiënas, leeus of sebras ervaar wat uit die Namib-Naukluftpark na die Khomas Hochland beweeg.
"Dieselfde geld vir die buffels van Waterberg – al is 400 van hulle onlangs na Zambië verskuif, is hulle steeds oorbevolk en sal hulle aanhou uitbreek as daar nie weiding is nie. Dit stel die hele land se gesondheidstatus in gevaar," het hy gesê.